অ্যাটলাস রোবটের ‘অল-ইলেক্ট্রিক’ সংস্করণ কতটা কাজের?
মানবাকৃতির রোবট অ্যাটলাসের ‘অল-ইলেক্ট্রিক’ বা বৈদ্যুতিক সংস্করণ কেমন হবে, তা দেখাল মার্কিন কোম্পানি বস্টন ডাইনামিক্স।মঙ্গলবার নতুন মডেলটি উন্মোচনের একদিন আগে বস্টন ডাইনামিক্স ঘোষণা দেয়, তারা অ্যাটলাস মডেলের ‘হাইড্রোলিক’ সংস্করণটি অবসরে পাঠাচ্ছে।অ্যাটলাস তৈরির প্রাথমিক লক্ষ্য ছিল তল্লাশি ও উদ্ধারের কাজে নিয়োজিত রোবট হিসেবে ব্যবহার করা। তবে, বস্টন ডাইনামিক্সের দাবি, বাস্তব জগতের কাজ করার বিষয়টি মাথায় রেখে তাদের সর্বশেষ মডেলটি নকশা করা হয়েছে।অ্যাটলাসকে ‘বিশ্বের সবচেয়ে ডাইনামিক হিউম্যানয়েড রোবট’ দাবি করছে কোম্পানিটি। এক ভিডিওতে দেখা গেছে, অ্যাটলাস উপুর হয়ে শুয়ে আছে এবং দাঁড়ানোর জন্য নিজের পা ভাঁজ করছে। রোবটটি নিজের মাথা ১৮০ ডিগ্রি ঘোরানোর পর নিজের শরীরও ঘোরাতে পারছে।
প্রযুক্তি সাইট এনগ্যাজেট লিখেছে, এ রোবটের পা ও বাকি শরীরের গতিবিধি দেখতে কিছুটা বিরক্তিকর মনে হলেও এর ভারসাম্য রাখার ক্ষমতা ও নমনীয়তা বেশ ভালো।
অ্যাটলাসের বৈদ্যুতিক সংস্করণটি দেখতে এর পূর্বসূরীর চেয়ে মসৃণ। আগের মডেলটি দেখলে মনে হত, কেউ বুঝি এক্সোস্যুট পরে আছে। আর এর মাথা দেখতে কিছুটা রিং লাইটের মত, সেখানে মানুষের মত অঙ্গপ্রত্যঙ্গ নেই।বস্টন ডাইনামিক্স বলছে, আগামী দিনগুলোতে এ রোবটের বিভিন্ন সক্ষমতা সবার সামনে তুলে ধরার পরিকল্পনা রয়েছে তাদের।অ্যাটলাসকে যেন বিভিন্ন বাণিজ্যিক কারখানার কাজে লাগানো যায়, তা নিশ্চিত করতে এর আগের মডেল তৈরির সময়ই নতুন গ্রিপার সিস্টেম যোগ করার কথা বিবেচনায় রেখেছিল বস্টন ডাইনামিক্স। এই গ্রিপার সিস্টেম রোবটকে ভারী বস্তু তুলতে সুবিধা দেবে।কোম্পানির দাবি, অ্যাটলাসের নতুন মডেলটি এর আগের মডেলের তুলনায় শক্তিশালী হবে, যার মাধ্যমে মানবাকৃতির রোবটের বাণিজ্যিক ব্যবহারের বিষয়টিও এগিয়ে নেওয়া যাবে।“অ্যাটলাসে মানুষের কিছু বৈশিষ্ট্য থাকতে পারে, তবে আমরা রোবটটিকে এমনভাবে সাজাচ্ছি যাতে এটি সবচেয়ে কার্যকর উপায়ে বিভিন্ন কাজ শেষ করতে পারে। একে শুধু মানুষের মত বিভিন্ন কাজে সীমাবদ্ধ রাখার বদলে আমরা চাই, এটি যেন মানুষের সক্ষমতাকেও ছাড়িয়ে যায়,” এক ব্লগ পোস্টে লিখেছে বস্টন ডাইনামিক্স।

কোম্পানির দাবি, অ্যাটলাসের নতুন মডেলটি এর আগের মডেলের তুলনায় শক্তিশালী হবে, যার মাধ্যমে মানবাকৃতির রোবট বানিজ্যিকীকরণের বিষয়টিও নিশ্চিত করা যাবে।